Scandal în municipiul Slatina. Cetățenii îl acuză pe prefectul de Olt, Mario De Mezzo că le-ar fi colectat și folosit datele personale în mod ilegal.
Supărați, oamenii au făcut și o petiție online prin care îl acuză pe Mario De Mezzo de furtul datelor personale, potrivit B1Tv.
Conform petiției, prefectul ar fi organizat o strângere de semnături, sub pretextul unui referendum pentru apă gratuită, cu scopul secret de a colecta ilegal date personale pentru utilizare electorală.
Semnatarii petiției sunt îngrijorați cu privire la confidențialitatea datelor lor și condamnă acțiunile pe care le consideră ilegale și abuzive.
Slătinenii și-au dat seama că datele le-au fost folosite în alt scop decât cel pentru care și-au dat acordul, când au primit mesaje cu caracter electoral pentru ziua de 8 Martie.
Mai mult, Prefectul s-a ales si cu o plângere la Autoritatea Națională de Supraveghere a Prelucrării Datelor cu Caracter Personal.
Oamenii cer o investigație amănunțită și aplicarea unor măsuri legislative și administrative stricte pentru a preveni astfel de incidente în viitor.
Cetățenii doresc ca Mario De Mezzo să fie tras la răspundere pentru acțiunile sale, care sunt percepute ca o încălcare gravă a democrației și a statului de drept. De asemenea, este cerută adoptarea unor standarde europene și internaționale mai riguroase pentru protecția datelor personale.